Sur Editur, Din ix-xena tidher kuljum mal-bieb tal-Iskola Primarja tal-Fgura. Minkejja li saru diversi rapporti, kemm lill-Kunsill, l-Għassa tal-Fgura, lill-awtoritajiet li jiġbru l-iskart, u l-ilmenti fuq din il-gazzetta, xorta dan l-abbuż baqa' jsir. Għalxejn il-Kunsill Lokali waħħal it-tabelli biex ma jintremiex skart f'dan il-lok, għax xorta hawn nies irresponsabbli li jisfidaw il-liġi, u ara min ikellimhom. Meta staqsejt fuq dan l-inkonvenjent lill-Kunsill, qalli li mhux obbligat jagħti ċitazzjonijiet. Staqsejt l-Għassa u qaluli li impossibbli jħallu pulizija għassa 24 siegħa biex jaqbad lil min qed jarmi dan l-iskart. Parti mill-iskart joħroġ mill-iskola stess wara li jkun għadda t-trakk li jiġbor l-iskart. Dan l-aġir qed iħajjar lil ħaddieħor jarmi ż-żibel tiegħu ma' dak li diġà jkun hemm. Jekk l-awtoritajiet iridu jieħdu passi, jafu lil min għandhom iħarrku għax mill-kwalità ta' skart, bħall- kaxxi tal-kartun u laned tal-priserv wieħed jinduna min qed jarmih. Iktar vili huwa l-fatt li anke nhar ta' Tlieta jarmu l-boroż suwed f'dan il-post imsemmi, meta jafu li f'din il-ġurnata jinġabru biss il-boroż il-griżi. Veru tal-mistħija meta l-għalliema u t-tfal tal-iskola ikollhom isoddu mnifsejhom huma u delħin l-iskola. Nispera li xi darba dan il-lok ma jibqax iservi ta' miżbla. Waħħlu CCTV jekk jogħġobkom. NADIF, IL-Fgura